b'\n_START_ARTICLE_\nSigl\xc4\x83\n_START_PARAGRAPH_\nO sigl\xc4\x83 este un ansamblu de litere ini\xc8\x9biale, care formeaz\xc4\x83 un cuv\xc3\xa2nt care serve\xc8\x99te de abreviere._NEWLINE__NEWLINE_Dac\xc4\x83 o sigl\xc4\x83 poate fi pronun\xc8\x9bat\xc4\x83 ca \xc8\x99i un cuv\xc3\xa2nt obi\xc8\x99nuit, cum sunt UNESCO, laser sau ONU, el se nume\xc8\x99te acronim. \xc3\x8en alte cazuri, citim pe litere: C.F.R. [ce.fe.re]. \xc3\x8en acest ultim caz, cuv\xc3\xa2ntul poate fi scris cu c\xc3\xa2te un punct, dup\xc4\x83 fiecare liter\xc4\x83: C.F.R., ceea ce nu se face \xc3\xaen primul caz. \xc3\x8ens\xc4\x83 \xc3\xaen uzul curent exist\xc4\x83 tendin\xc8\x9ba s\xc4\x83 se renun\xc8\x9be la scrierea punctelor, pentru fiecare sigl\xc4\x83, de exemplu, de multe ori \xc3\xaent\xc3\xa2lnim forma scris\xc4\x83 CFR. Uneori \xc3\xaen uz \xc3\xaent\xc3\xa2lnim, \xc3\xaentr-o singur\xc4\x83 sigl\xc4\x83, cele dou\xc4\x83 tipuri de pronun\xc8\x9b\xc4\x83ri: MS-DOS [\xc9\x9bm\xc9\x9bs\xcb\x88d\xc9\x92s], sau CD-ROM [\xcb\x8csi\xcb\x90\xcb\x8cdi\xcb\x90\xcb\x88r\xc9\x92m]._NEWLINE_Unele sigle des folosite conduc la formarea unor derivate; de exemplu, pornind de la sigla C.F.R. s-au format substantivul comun de genul masculin singular ceferist \xc8\x99i substantivul comun de genul feminin singular ceferist\xc4\x83 (folosit mai rar).\n_START_SECTION_\nEtimologie\n_START_PARAGRAPH_\nTermenul din rom\xc3\xa2n\xc4\x83 sigl\xc4\x83 este un \xc3\xaemprumut din francez\xc4\x83 sigle, \xe2\x80\x9esigl\xc4\x83\xe2\x80\x9d. Acest cuv\xc3\xa2nt francez este un \xc3\xaemprumut din latina juridic\xc4\x83 sigla, sigl\xc5\x8drum plural neutru, cu sensul de \xe2\x80\x9esemne abreviative\xe2\x80\x9d, \xe2\x80\x9esigle\xe2\x80\x9d. Acest cuv\xc3\xa2nt rom\xc3\xa2nesc face parte din categoria acelor cuvinte cu etimologie multipl\xc4\x83: o origine posibil\xc4\x83 a cuv\xc3\xa2ntului sigl\xc4\x83 ar putea fi acela\xc8\x99i cuv\xc3\xa2nt latinesc sigla, origine \xc8\x99i a cuv\xc3\xa2ntului din francez\xc4\x83, sigle.'